Gástta attáldat

Boahttevaš jagi áigut mii girkus erenoamážit čalmmustahttit gástta. Mii lea gásta ja manne mii gásttašuvvot?

Dan rájes go Jesus dáhtui min gásttašit, leat olbmot ohcalan gástta. Gásta lea čiegusvuohta man ii máhte ollásit čilget sániiguin. Čáhci goivejuvvo oaivvi ala Áhči, Bártni ja Bassi vuoiŋŋa nammii. Evangeliuma, ealli Sániin šaddá čáhci árpmu ájan. Gásta lea oassi Jesusa jápmimis ja bajásčuožžileamis.

Mis lea dáhpin buktit mánáid gástii. Mii ávvudit ođđa eallima ja bidjat máná Ipmila háldui. Go mánát leat unnit de lea váhnemiid ja fáddariid ovddasvástádus vástidit mánáid ovddas. Muhto ii leat goassege beare maŋŋit gásttašuvvot. Go nuorat ja ollesolbmot gásttašuvvojit de dat vástidit iežaset ovddas. Dalle leat maid fáddarat geat galget leat doarjjan midjiide, eallit gástta lihtus ja oskut Jesusii. Biibbalmuitalusat, rohkos, eahkedismállásat ja girkui gullevašvuohta leat oassi gástta buressivdnádusas.

Čáhci lea dehálaš risttalaš gásttas. Čáhci addá heakka muhto seammás dat áitá. Gásttas mii biehttalit bahás ja das mii lea Ipmila daguid vuostá, omd. go mii biehttalit beargalagas ja dovddastit oskomet. Vaikko eat sáhte ollásit garvit bahávuođa, suttu dahje goarideami, de mii gásttas oažžut lohpádusa ja doaivvu ahte eallima heagga lea gievrrat go jápmin. Ipmil addá midjiide ándagassii buot min suttuid ja buhtista min buot baháin.

Eallin lea girjái, ja mii olbmot rievddadit beaivvis beaivái. Muhtomin mii leat gievrrat ja eará háviid hearkkit. Mis lea dárbu dovdat ahte mii leat oassin juoga mas, ahte mii gullat muhtin ovttastussii. Vaikko mii leat iešguđetlágánat, de ovttastahttá gásta min Kristusiin ja min risttalaš oarbiniiguin sihke ruovttus ja máilmmiviidosaš girkuin. Dán agalaš oktavuođas lea oktasaš osku, oktasaš gásta ja oktasaš girku. Gásta addá midjiide vuoimmi ja movtta ráhkistit Ipmila ja guhtet guimmiideamet.

Gásta lea Ipmila attáldat midjiide, addojuvvon dievva árpmuin, golmmain čáhcegoivestagain, Áhči, Bártni ja Bassi vuoiŋŋa nammii, vai mii oččošeimmet agalaš eallima. Mii mátkkoštit boahtteáigái ovttas Jesusiin.